**Informatīvais ziņojums ,,Par samazinātā pievienotās vērtības nodokļa piemērošanu medicīniskām ierīcēm un precēm”**

[1] Veselības ministrija ir saņēmusi Latvijas Republikas Senāta (turpmāk – Senāts) 2021.gada 22.marta spriedumu administratīvajā lietā Nr.A420143317 (SKA-123/2021), sakarā ar SIA „Personāla serviss” (turpmāk – pieteicēja) kasācijas sūdzību par Administratīvās apgabaltiesas 2018.gada 6.novembra spriedumu, ar kuru noraidīts pieteicējas pieteikums par Valsts ieņēmumu dienesta (turpmāk – VID) ģenerāldirektores 2016.gada 8.decembra lēmuma Nr. 30.1-22.9/7976 atcelšanu.

Iepazīstoties ar izskatāmās lietas būtību, Veselības ministrija konstatēja, ka pieteicēja vērsusies Administratīvajā rajona tiesā, lūdzot atcelt VID ģenerāldirektora 2016.gada 8.decembra lēmumu Nr. 30.1-22.9/7976, ar kuru pieteicējai papildus aprēķināts pievienotās vērtības nodoklis (turpmāk – PVN) un nokavējuma nauda saistībā ar 2015.gada 11.decembrī muitā deklarēto laišanai brīvā apgrozībā preci – evakuācijas nestuvēm (palagiem), kam VID Muitas pārvalde, veicot muitas deklarācijas datu atbilstības pārbaudi, konstatēja, ka pieteicēja deklarētajai precei nepamatoti piemēroja PVN samazināto likmi 12 %.

Senāts kasācijas kārtībā, vērtējot, vai Administratīvā apgabaltiesa, atstājot Administratīvās rajona tiesas spriedumu negrozītu, ir pareizi novērtējusi PVN likuma 42.panta otrās daļas atbilstību Padomes 2006.gada 28.novembra Direktīvas 2006/112/EK par kopējo PVN sistēmu (turpmāk – Direktīva 2006/112/EK) noteiktajam tvērumam, secinājis turpmāk norādīto.

[1.1] Direktīvas 2006/112/EK 98.panta 1.punkts paredz dalībvalstīm tiesības piemērot vienu vai divas samazinātas likmes, savukārt 2.punkts noteic, ka samazinātas likmes piemēro tikai tādu kategoriju preču piegādei vai tādu kategoriju pakalpojumu sniegšanai, kas minēti III pielikumā.

Atbilstoši Eiropas Savienības Tiesas skaidrotajam **normas, kurām ir atkāpes no kāda principa raksturs, ir interpretējamas šauri, un tas attiecas arī uz dalībvalstīm, tām transponējot direktīvas normas, kas dod iespēju piemērot samazinātās nodokļa likmes** (*Eiropas Savienības Tiesas 2013.gada 17.janvāra sprieduma lietā „Komisija/Spānija”, C-360/11 (ECLI:EU:C:2013:17), 18., 20.punkts*). Dalībvalstīm, nosakot īpašās preču kategorijas, kurām piemēro samazināto nodokļa likmi, ir jāievēro minētajos Direktīvas 2006/112/EK III pielikuma punktos paredzēto kategoriju ietvari, kā tos interpretējusi Eiropas Savienības Tiesa (*turpat, 22.punkts*). Tātad **dalībvalstis samazinātās nodokļa likmes var noteikt, nepārsniedzot direktīvas III pielikuma tvērumu. Tas jāņem vērā, interpretējot PVN likuma 42.panta otro daļu.**

[1.2] Direktīvas 2006/112/EK III pielikuma 4.punktā norādīts, ka samazinātu likmi dalībvalsts var piemērot medicīniskām iekārtām, palīgierīcēm un citām ierīcēm, kuras parasti izmanto, lai atvieglotu vai ārstētu invaliditāti, tikai invalīdu personīgai izmantošanai, tostarp šādu preču remontam, kā arī bērnu autosēdekļu piegādei.

Tādējādi PVN likuma 42.panta otrā daļa jāinterpretē tā, lai nepārsniegtu Direktīvas 2006/112/EK III pielikuma punktos paredzēto kategoriju ietvarus. Tas nozīmē, ka **pazīme „tikai personu ar organisma funkcijas traucējumiem individuālai lietošanai” nedrīkst būt plašāka par pazīmi „tikai invalīda personīgai izmantošanai”.**

Interpretējot šo kritēriju, **jāņem vērā Direktīvas 2006/112/EK III pielikuma samazināto likmju noteikšanas mērķis – padarīt atsevišķus produktus, kuri tiek uzskatīti par īpaši nepieciešamiem, lētākus un tādējādi pieejamākus galapatērētājam, kurš galu galā maksā pievienotās vērtības nodokli** (*sprieduma lietā „Komisija/Spānija” 48.punkts*). Salīdzinoši var minēt, ka Eiropas Savienības Tiesa atzina, ka atbilstoši direktīvas III pielikuma 3.punktam tiek ļauts piemērot samazinātu nodokļa likmi ārstnieciskām vielām tikai tad, ja tās var tieši izmantot galapatērētājs veselības aprūpē, slimību profilaksei vai ārstēšanai medicīniskiem un veterināriem nolūkiem (*turpat, 50.punkts*).

No tā secināms, ka arī direktīvas III pielikuma 4.punkta mērķis ir padarīt noteiktas preces pieejamākas galapatērētājam, šai gadījumā personām ar invaliditāti, tātad samazināta likme būtu piemērojama tad, ja attiecīgus produktus var tieši izmantot galapatērētājs – persona ar invaliditāti.

Tieši šā īpašā mērķa dēļ Eiropas Savienības Tiesa noraidīja argumentu, ka III pielikuma 3.punktā jēdzienā „farmaceitiskie produkti” varētu ietvert visas medicīniskās preces, materiālus, iekārtas un ierīces, kas paredzētas vispārējai izmantošanai, vai ka šādas preces varētu būt ietvertas III pielikuma 4.punktā. Tiesa ņēma vērā, ka medicīnisku un veterināru preču, materiālu, iekārtu un ierīču izmaksas reti tieši segs galapatērētājs, jo šos produktus galvenokārt izmanto veselības aprūpes nozares profesionāļi pakalpojumu sniegšanai. Veselības aprūpes nozares profesionāļu sniegtie pakalpojumi toties var tikt atbrīvoti no pievienotās vērtības nodokļa saskaņā ar direktīvas 132.pantu („Atbrīvojumi konkrētām darbībām sabiedrības interesēs”). Tādam atbrīvojumam ir cits mērķis, kas minēts Līguma par Eiropas Savienības darbību 168.panta 4.punkta „c” apakšpunktā – veicināt pasākumus, ar kuriem nosaka augstus kvalitātes un drošības standartus zālēm un medicīniskām ierīcēm (*turpat, 62., 65.–67.punkts*).

[1.3] Senāts secinājis, ka izskatāmajā lietā nav strīda par to, ka evakuācijas nestuves (palagus) var izmantot atkārtoti attiecībā uz dažādām personām (*apgabaltiesas sprieduma 10.punkts*; *kasācijas sūdzības 9.punkts*). Šis apstāklis kopsakarā ar nolūku evakuācijas nestuves (palagus) izmantot sociālajos centros (*rajona tiesas sprieduma 4.punkts*), ļauj secināt, ka prece paredzēta vispārējai izmantošanai. Jāņem vērā, ka atbilstoši Eiropas Savienības Tiesas skaidrojumam, lai varētu piemērot samazinātu nodokļa likmi produktam, kuru var dažādi izmantot, **katrā piegādes reizē ir jānosaka konkrēts izmantošanas mērķis, kādu attiecībā uz šo produktu paredzējis tā pircējs** (*Eiropas Savienības Tiesas 2011.gada 3.marta sprieduma lietā „Komisija/Nīderlande”, C‑41/09 (ECLI:EU:C:2011:108), 65.punkts; sprieduma lietā „Komisija/Spānija” 87.punkts*). **Ja paredzēts, ka ārstniecības iestādes, slimnīcas vai sociālā centra darbinieki medicīnisko ierīci lieto vairākas reizes attiecībā uz dažādām personām, tad nevar uzskatīt, ka medicīniskā ierīce paredzēta tikai personīgai izmantošanai**.

[1.4] Interpretējot tieši direktīvas III pielikuma 4.punktā ietverto kritēriju „tikai invalīdu personīgai izmantošanai”, Eiropas Savienības Tiesa atzina, ka no jēdzieniem „personīgai” un „tikai” izriet, ka 4.punktā nav paredzēti noteikumi vispārējai piemērošanai. Tādējādi **mērķis atvieglot atsevišķu īpaši nepieciešamu produktu izmaksas galapatērētājam nevar attaisnot samazinātas nodokļa likmes piemērošanu medicīniskām iekārtām, kas paredzētas vispārējai izmantošanai, kuras izmanto slimnīcas un veselības nozares profesionāļi** (*turpat, 85.–86.punkts*).

**Tādējādi arī PVN likuma 42.panta otrā daļa nevar tikt piemērota tādā veidā, kas paplašinātu nodokļa samazinātās likmes piemērošanu uz precēm, kas paredzētas vispārējai izmantošanai – atkārtoti attiecībā uz dažādām personām.**

[2] Veselības ministrija, ņemot vērā Eiropas Savienības 2013.gada 17.janvāra sprieduma lietā „Komisija/Spānija”, C-360/11 (ECLI:EU:C:2013:17) un Senāta 2021.gada 22.marta spriedumā administratīvajā lietā Nr.A420143317 (SKA-123/2021) paustos apsvērumus, kas jāņem vērā, turpmāk tulkojot likuma normu un nosakot tās tvērumu – uz kādām precēm samazinātā PVN likme ir attiecināma, secinājusi, ka nacionālajā līmenī noteiktās prasības par samazinātās PVN likmes piemērošanu **tiek interpretētas daudz plašāk kā tas noteikts Direktīvā 2006/112/EK – samazinātā PVN likme attiecināta arī uz medicīniskajām ierīcēm, kas paredzētas vispārējai izmantošanai ārstniecības iestādēs, kā arī tiek piemērota vienreizlietojamām medicīniskām ierīcēm un precēm, ko izmanto profesionāļi ārstniecības pakalpojumu sniegšanā.**

Veselības ministrija sadarbībā ar VID pārstāvjiem, kā arī iesaistot Finanšu ministriju vairākās tiešsaites sanāksmēs, lai apspriestu PVN samazinātās nodokļu likmes turpmākas piemērošanas taktiku medicīniskām ierīcēm un precēm, secinājusi turpmāk norādīto.

[2.1] Lai medicīniskajai ierīcei piemērotu samazināto PVN likmi, vienlaikus ir jāizpildās PVN likuma 42.panta otrajā daļā norādītajiem kritērijiem. Ja medicīniskā ierīce neatbilst kaut vai vienam no minētajiem trīs kritērijiem, tās piegādei piemērojama PVN standartlikme 21 procenta apmērā.

Samazinātā PVN likme piemērojama  medicīniskajām ierīcēm tādā gadījumā, ja tās tiek parasti lietotas pacienta organisma funkcijas traucējumu ārstniecībā vai atvieglošanā, kā arī gadījumos, kad tās tiek izsniegtas personām kā tehniskie palīglīdzekļi un nav paredzētas vispārīgai lietošanai jebkurai personai. Tas būtu jāsaprot, ka ārstējamie vai atvieglojamie organisma funkciju traucējumi rada nespējas stāvokli, kas ietekmē personas spēju funkcionēt sabiedrībā un rada diskomfortu ikdienā (piemēram, personām ar invaliditāti, hroniskām slimībām, fiziskiem, garīgiem, intelektuāliem vai maņu traucējumiem utml.), līdz ar ko samazinātā PVN likme piemērojama tām medicīniskajām ierīcēm, kurām ir tikai specifisks pielietojums pie noteiktām saslimšanām vai funkcionālajiem traucējumiem, lai uzturētu atsevišķu orgānu funkciju vai fizioloģisko procesu norisi vai medicīniskajām ierīcēm, kas ir individuāli izgatavotas/pielāgotas konkrētai personai.

Termins “individuālai lietošanai” nav attiecināmsuz medicīniskajām ierīcēm, kuras ārstniecībā ir izmantojamas tikai ar ārstniecības personas tiešu līdzdalību un uzraudzību un nav vienreiz lietojamas medicīniskas ierīces.

[2.2] Samazināta PVN likme netiek piemērota precēm, materiāliem, palīgierīcēm, ko izmanto profesionāļi veselības aprūpes pakalpojumu sniegšanā, kas izriet no Direktīvas 2006/112/EK III pielikuma tvēruma un, uz ko arī vērsis uzmanību Senāts 2021.gada 22.marta spriedumā administratīvajā lietā Nr.A420143317 (SKA-123/2021).

[2.3] Nav nepieciešams veikt grozījumus normatīvajos aktos par samazinātās PVN likmes piemērošanu, taču optimālākais risinājums ir saraksta izveidošana ar tām medicīnisko ierīču un preču kategorijām, kurām būtu piemērojama samazinātā PVN likme. Medicīniskajām ierīcēm, kuras ārstniecības iestādēs paredzētas vispārējai un/vai atkārtotai lietošanai, piemērojama standarta PVN likme, savukārt ierīcēm un precēm, kuras uzskatāmas par ikdienas nepieciešamību galapatērētājiem ar organisma funkciju traucējumiem, kas radušies slimības, traumas vai iedzimtu defektu rezultātā un kuras var izmantot individuāli bez ārstniecības personas iesaistes, piemērojama samazinātā PVN likme.

[3] Samazinātā PVN piemērošanas kārtība atstāj būtisku ietekmi uz ārstniecības iestāžu (turpmāk – ĀI) budžetu un pakalpojumu izmaksām. Plānojot Veselības aprūpes pakalpojumu budžetu saskaņā ar 2018. gada 28. augusta Ministru kabineta noteikumiem Nr. 555 "Veselības aprūpes pakalpojumu organizēšanas un samaksas kārtība” (turpmāk – Noteikumi Nr.555), tiek ņemti vērā visi veselības aprūpes pakalpojumu tarifi, tai skaitā manipulāciju sarakstā iekļautie manipulāciju tarifi, kas iekļauj arī ārstniecības līdzekļus un materiālus. Nacionālais veselības dienests (turpmāk – NVD) ir veicis aprēķinus no 2021.gada 1.jūlija, ņemot vērā ĀI un Latvijas Slimnīcu biedrības iesūtīto informāciju, kā arī to, ka Valsts ieņēmumu dienests 2021.gada 16.jūnijā konsultēja nodokļu maksātāju par PVN piemērošanas kārtības maiņu (skatīt 1.pielikumu). Kopējā Veselības aprūpes pakalpojumu budžetā vidēji 44% ir tiešās un netiešās izmaksas, kas nav saistītas ar ārstniecības personu atalgojumu un valsts sociālās apdrošināšanas obligātajām iemaksām. Aprēķinā tika ņemts vērā stacionārajos līgumos plānotais finansējuma apjoms, kur 50% no tiešajām un netiešajām izmaksām ir par ārstniecības līdzekļiem un materiāliem.

Ņemot vērā to, ka tikai atsevišķās ĀI tiek nodrošināti visi pakalpojuma veidi, tika pieņemts lēmums, ka par pamatu tiks izmantoti dati, ko iesniedza VSIA “Paula Stradiņa klīniskā universitātes slimnīca” (turpmāk – PSKUS), jo šī iestāde nodrošina visus pakalpojuma veidus, kā rezultātā ir iegūstami ticamākie prognožu rezultāti. Saskaņā ar veikto aprēķinu PVN likmes palielinājuma rezultātā ĀI izdevumi provizoriski pieaugs par 5 % (skatīt 6. un 7.pielikumu). Aprēķinam par kopējo izdevumu palielinājumu par pamatu tika ņemti dati par esošo līgumiestāžu līgumu kopsummu dalījumā pa šādiem veselības aprūpes pakalpojumu veidiem:

* Primārās ambulatorās veselības aprūpes nodrošināšana;
* Pārējo ambulatoro veselības aprūpes pakalpojumu nodrošināšana;
* Plānveida stacionāro veselības aprūpes pakalpojumu nodrošināšana;
* Neatliekamās medicīniskās palīdzības nodrošināšana stacionārās ārstniecības iestādēs
* Laboratorisko izmeklējumu nodrošināšana ambulatorajā aprūpē.

Kopējā indikatīvā izdevumu palielinājuma summa NVD administrējamās budžeta apakšprogrammās 2021.gada 2.pusgadam veido 5 035 357 *euro* apmērā, no tiem:

* apakšprogrammā 33.14.00 “Primārās ambulatorās veselības aprūpes nodrošināšana” – 793 818 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);
* apakšprogrammā 33.16.00 “Pārējo ambulatoro veselības aprūpes pakalpojumu nodrošināšana” – 1 361 188 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);
* apakšprogrammā 33.18.00 “Plānveida stacionāro veselības aprūpes pakalpojumu nodrošināšana” – 933 559 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);
* apakšprogrammā 33.17.00 “Neatliekamās medicīniskās palīdzības nodrošināšana stacionārās ārstniecības iestādēs” – 1 733 753 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);
* apakšprogrammā 33.15.00 “Laboratorisko izmeklējumu nodrošināšana ambulatorajā aprūpē” – 213 039 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);

Tāpat samazinātā PVN piemērošanas kārtība atstāj būtisku ietekmi uz Veselības ministrijas padotības iestādēm par kopējo summu 165 258 *euro* apmērā (skatīt no 2.-5.pielikumam), no tiem:

* 39.03.00 "Asins un asins komponentu nodrošināšana" – 115 642 *euro* apmērā (dotācijai no vispārējiem ieņēmumiem un izdevumiem precēm un pakalpojumiem);
* 39.04.00 "Neatliekamā medicīniskā palīdzība" – 48 426 *euro* apmērā (dotācijai no vispārējiem ieņēmumiem un izdevumiem precēm un pakalpojumiem);
* 39.06.00 "Tiesu medicīniskā ekspertīze" – 1 152 *euro* apmērā (dotācijai no vispārējiem ieņēmumiem un izdevumiem precēm un pakalpojumiem);
* 39.07.00 “Antidopinga politikas īstenošana”- 38 *euro* apmērā (dotācijai no vispārējiem ieņēmumiem un izdevumiem precēm un pakalpojumiem).

Tādējādi kopējais indikatīvais izdevumu palielinājumus PVN likmes pieauguma ietekmē 2021.gada 2.pusgadā veido **5 200 615 *euro***apmērā.

Savukārt izmaksu pieaugums 2022.gadam un turpmākiem gadiem PVN likmes pieauguma ietekmē, NVD administrējamās budžeta apakšprogrammās veido **10 070 713** *euro* apmērā, no tiem:

* apakšprogrammā 33.14.00 “Primārās ambulatorās veselības aprūpes nodrošināšana” – 1 587 636 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);
* apakšprogrammā 33.16.00 “Pārējo ambulatoro veselības aprūpes pakalpojumu nodrošināšana” – 2 722 376 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);
* apakšprogrammā 33.18.00 “Plānveida stacionāro veselības aprūpes pakalpojumu nodrošināšana” – 1 867 118 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);
* apakšprogrammā 33.17.00 “Neatliekamās medicīniskās palīdzības nodrošināšana stacionārās ārstniecības iestādēs” – 3 467 506 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);
* apakšprogrammā 33.15.00 “Laboratorisko izmeklējumu nodrošināšana ambulatorajā aprūpē” – 426 077 *euro* apmērā (dotācijai no vispārējiem ieņēmumiem un izdevumiem subsīdijām un dotācijām);

Samazinātā PVN piemērošanas kārtība atstāj būtisku ietekmi ar 2022.gadā un turpmākajos gados uz Veselības ministrijas padotības iestādēm par kopējo summu 330 518 *euro* apmērā, no tiem:

* 39.03.00 "Asins un asins komponentu nodrošināšana" – 231 284 *euro* apmērā (dotācijai no vispārējiem ieņēmumiem un izdevumiem precēm un pakalpojumiem);
* 39.04.00 "Neatliekamā medicīniskā palīdzība" – 96 852 *euro* apmērā (dotācijai no vispārējiem ieņēmumiem un izdevumiem precēm un pakalpojumiem);
* 39.06.00 "Tiesu medicīniskā ekspertīze" – 2 306 *euro* apmērā (dotācijai no vispārējiem ieņēmumiem un izdevumiem precēm un pakalpojumiem);
* 39.07.00 “Antidopinga politikas īstenošana”- 76 *euro* apmērā (dotācijai no vispārējiem ieņēmumiem un izdevumiem precēm un pakalpojumiem).

Tādējādi kopējais indikatīvais izdevumu palielinājumus PVN likmes pieauguma ietekmē 2022.gadam un turpmākiem gadiem veido **10 401 231 *euro***apmērā.

Līdz ar to, plānotais izdevumu palielinājums par laika periodu no 2021.gada 1.jūlija līdz 2021.gada 31.oktobrim 3 467 077 *euro* apmērā 2021.gadā tiks pieprasīts no valsts budžeta programmas 02.00.00 “Līdzekļi neparedzētiem gadījumiem”, savukārt plānotais izdevumu palielinājums par laika periodu no 2021.gada 1.novembra līdz 2021.gada 31.decembrim 1 733 538 *euro* apmērā 2022.gadā tiks pieprasīts no valsts budžeta programmas 02.00.00 “Līdzekļi neparedzētiem gadījumiem”.

Tādējādi VM sniegs priekšlikumus Finanšu ministrijā izskatīšanai Saeimā otrajā lasījumā:

* par finansējuma palielinājumu 2022.gadā un turpmāk ik gadu 330 518 euro apmērā VM padotības iestādēm;
* par finansējuma palielinājumu 2022. - 2024.gadā ik gadu 10 070 713 euro apmērā budžeta resora "74. Gadskārtējā valsts budžeta izpildes procesā pārdalāmais finansējums" programmā 08.00.00 "Veselības aprūpes sistēmas reformas ieviešanas finansējums" (dotācijai no vispārējiem ieņēmumiem un izdevumiem subsīdijām un dotācijām);
* par ieņēmumu palielināšanu no pievienotās vērtības nodokļa 2022. – 2024.gadā ik gadu par 10 401 231 euro , lai nodrošinātu Latvijas Republikas Senāta 2021.gada 22.marta sprieduma administratīvajā lietā Nr.A420143317 (SKA-123/2021) izpildei nepieciešamo finansējumu pievienotās vērtības nodokļa likmes pieaugumam."

Saskaņā ar Pievienotās vērtības nodokļa likuma 42.panta astoņpadsmito daļu pievienotās vērtības nodokļa likmi 0 procentu apmērā piemēro tādu Covid-19 in vitro diagnostikas medicīnisko ierīču piegādei, kas ar atbilstošiem Eiropas Savienības tiesību aktiem ir atzītas Eiropas Savienībā, un ar šīm ierīcēm cieši saistītu pakalpojumu sniegšanai iekšzemē.

Šā likuma pārejas noteikumu 38.punkts paredz, ka 42. panta astoņpadsmitā daļa ir spēkā līdz 2022. gada 31. decembrim.

Savukārt ar Eiropas Komisijas 2021.gada 19.aprīļa Lēmumu (ES) 2021/660, ar kuru groza Lēmumu (ES) 2020/491 par atbrīvojumu no ievedmuitas nodokļiem un no importa PVN, ko piešķir precēm, kas nepieciešamas Covid-19 uzliesmojuma seku apkarošanai 2020.gadā līdz 2021. gada 31. decembrim piešķirts atbrīvojums tikai no ievedmuitas nodokļiem un no importa pievienotās vērtības nodokļa precēm, kas nepieciešamas Covid-19 uzliesmojuma seku apkarošanai.

Veselības ministrs D. Pavļuts

Iesniedzējs: Veselības ministrs D. Pavļuts

Vīza: Valsts sekretāre I. Dreika

Inese Kaupere 67876114

[inese.kaupere@vm.gov.lv](mailto:inese.kaupere@vm.gov.lv)

Igors Belovs 67876005

[igors.belovs@vm.gov.lv](mailto:igors.belovs@vm.gov.lv)